আইয়ুব খান জনপ্রিয়তা অর্জনের জন্যে মিথ্যা প্রুতিশ্রুতি দিতেন,- রাস্তাঘাট বানানোর কথা বলতেন, স্কুল-কলেজ বানানোর কথা বলতেন। রাজনীতিকরাও তা রপ্ত করেছেন। এই ভাবে আইয়ুবের সামরিক শাসনামলে পরিকল্পনাহীনভাবে রাস্তাঘাট নির্মাণ, বাঁধ নির্মাণ, নদী শাসন ইত্যাদির মাধ্যমে যে পরিবেশগত বিপর্যয়ের সূত্রপাত হয়েছে, শিক্ষক ও শিক্ষার মান নিশ্চিত না করেই স্কুল-কলেজ নির্মাণের মাধ্যমে যে শিক্ষা বিপর্যয়ের সূত্রপাত হয়েছে, স্থানীয় স্বায়ত্তশাসন না দিয়ে দালালদের মাধ্যমে নিম্ন পর্যায় থেকে শাসনব্যবস্থা পত্তনের মাধ্যমে যে রাজনৈতিক বিপর্যয়ের সূত্রপাত ঘটেছে, প্রতিটি সামরিক শাসনামল তাকে পুনরায় তুলে এনেছে, লালন করেছে, বিকশিত করেছে। বুর্জোয়া রাজনীতিকরা তার ধারাবাহিকতা রক্ষা করেছেন, কেননা তাদের রক্ষার জন্যে একমাত্র শক্তিশালী প্রতিষ্ঠানটির নাম সামরিক বাহিনী,- তারাও চান না গণতন্ত্রচর্চা এতদূর পর্যন্ত বিকশিত হোক যে দুঃসময়ে তাদের রক্ষার জন্যে সামরিক বাহিনীর এগিয়ে আসার পথ রুদ্ধ হয়ে পড়ুক।